Aardverwarming in die Vrieskas – Ek kan nie Blog nie …
Posted on November 15, 2019 September 19, 2020 deur EkKanNieBlogNie!
Aardverwarming in die Vrieskas
My familie kan nie wag dat Ouma en Oupa kom kuier nie! Hulle praat van dinge soos ordentlike gekookte etes en dat gebede vir die kos van "Vergewe die hande wat die kos voorberei het!" sal verander na "Verheug is ons oor die hande wat die kos voorberei het!"
Gmf! Verbeel jou dit!
Kan jy ook die Groente-Kinderarbeid onthou?
Stapels boontjies, aartappels en wortels wat geskil en gesny moes word. Die word dan halfgaar gekook voordat dit in plastieksakkies gevries word om tyd te bespaar vir aandetes. Dit is daar, as kind met 'n skinkbord vol groente, wat ek geleer het om voor die TV te werk. Snytjie vir snytjie, blokkie vir blokkie.
Die beloning van die slawehandel was natuurlik heerlike aandetes!!
Vir die wat dink Kersvader is alleenlik 'n man en lewer geskenke vir kinders af! JY IS VERKEERD!
Laat ek jou voorstel aan my Kersmoeder aka My Skoonma. Sy was natuurlik vreeslik bekommerd oor haar seun se welstand en veral sy groente inname! Dit is nie dat ek nie groente gemaak het nie, dit is net … wel … soms was dit regtig net … sleg? As Skoonma nie gereeld met pakkies gevriesde groente hier opgedaag het nie, sou Boerekos nooit uit ons potte gekom het nie! Om van die Winters se boontjie -en ertjiesop nie eers te praat nie! Kersfees was elke keer as Skoonma by die voordeur ingestap het of ons met 'n geskenksakkie daar weg is.
Liewe hemel: my mond water en ek voel die verlange teen my wange afloop na my Kersmoeder!
Na elke gesprek met my Ma om die kuier te beplan, sluip woorde in soos kook en resepte! Sy babbel en borrel van opgewondenheid …
Ek wonder … gaan ons dan die hele tyd net kook … ?
Ag, die hele "Ek kan nie kook nie!" storie is sommer bog! Hoe erg kan 3 weke se kook en kombuis tog wees? Dit is tyd om 'n plan te maak, die bul by die horings te pak! Voorbereidings te tref.
Jy het reg gehoor: dit is tyd om op grootmaat te kook!
Ek gaan na die Chinese winkel wat nie rys aanhou nie!
Nee regtig! Nie een korrel rys nie! Dit is normaal dat die tandepaste en ingelegde vrugte op dieselfde rak gepak word, toiletpapier, lekkergoed en sjokelade hoort blykbaar bymekaar en shampoo, conditioner, asyn en aanmaakkoeldrank pronk alles in dieselfde ry. Ek het rys gesoek in die yskas, by die servette, tussen die pasta en die gevriesde koeke! NIKS. Die Chinese winkel het nie rys nie.
Dit maak darem nie vandag saak nie, want ek is tog hier vir die groente! 😊
Ek mors nie tyd nie! Die uitstappie het reeds baie van my tyd in beslag geneem. Ek bedoel, daar is so baie dinge om te oorweeg!
Watter groente sal vries? Komkommer, boontjies, eiervrug, wortels …
Ag ek gooi sommer so ietsie van alles in die mandjie, vrugte is ook gesond!
Watter spesirye gooi mens in vir die halfgaar groente?
Waar is die 'utensils' wat ek gaan nodig kry soos 'n groenteskiller en 'n blender.
Natuurlik 'n blender! Haha! Wat 'n simpel vraag? 'n 'Blender' is mos 'n voedselverwerker, dan nie? Ons was 4 kinders wat saam die slawerny in die gesig moes staar! Alleen sal ek tog nooit al die goed opgesny kry nie!
… ag HOEKOM het ek tog so BAIE groente gekoop? Dalk moet ek maar eers 'n ou koppie koffie drink.
Ek gooi alles in 'n wasbak vol sout. Anna het nou die dag iets gesê van blaarslaai en asyn…? Ek gooi 'n koppie asyn ook by en laat dit week tot my koffie klaar is.
Sjoe, die koffie is warmer as wat ek gedink het, waar is die hond? Sy lyk soos 'n mop, ek moet haar hare uitborsel.
Ek begin by die wortels – en ja, ek het eers my hande gewas nadat ek die hond uitgeborsel het en die kat gedip het vir vlooie, die beddegoed in die wasmasjien gedruk het en die nuutste episode van This Is Us gekyk het!–
Ek is so bly om te sien dat die 'blender' die wortels in 'n perfekte wortelslaai tekstuur sny!
Wonderlik! Van nou af sal ek aanbied om 'n wortelslaai na 'n braai te neem! Hopenlik werk die boontjies ook so … maar waar is die boontjies?
Ek soek boontjies tussen die komkommer en eiervrug in die sout-asyn water. Dit lê nie onder die Tofu nie en in die kar is slegs 'n verlore pakkie ertjies! Ek het sowaar nie boontjies gekoop nie. Soveel vir boerekos!!!
Aan die positiewe kant, een ding minder om te sny en te verwerk.
Die aartappels werk net so goed! Ek smyt dit by die wortels en druk dit in die vrieskas. Vier perfekte pakkies wit wortels vir aandete.
Ek hoop net die goed proe nie sleg met 'n skil aan nie, ek het skoon vergeet om die wortels te skil. Dit lyk meer na aartappels en wortels as wortels met aartappels – maar net omdat boontjies vergete is kan ek tog nie die aartappels weggooi nie? En die aartappels HET ek geskil. Te hard gewerk om weg te gooi.
Die komkommer verander in water! Elke groente wat moeilikheid gee in die 'blender', kry 'n komkommer by! Die goed 'blend' soveel makliker as daar baie water by is!
"Note to self": As ek die mengsel in die hoenderpot gooi, moet ek net onthou om minder water in te sit, anders gaan die sous te loperig wees!
Komkommer-spinasie pakkies. Gereed vir die vrieskas.
Ek, myself, het nog nooit van spinasie gehou nie, ek hoop maar dit werk in 'n sous? Aaaaaggggg – Lyf sal dit probeer. Hy eet alles!
Pampoen en eiervrug lyk ook goed.
Vreemd dat ek skielik aan Purity en babdoeke dink? Eiervrug is nogals grillerig, maar die stukkies pers so tussen die oranje pampoen vertoon mooi. Ja wat, ek voel tevrede.
Mango, papaja en bessies word eers apart deur die blender gesit.
Ahh! Ek kan die vrugte meng vir smoothies – dit is nou 'n gesonde opsie!
Ek verbaas myself met die ongelooflike kombuis idees! Nee regtig! Ek is nie so sleg as wat ek gedink het nie. My groente-vrugte kombinasies gaan nog opgeteken word … iewers!
Die 'mushy' advokadopeer kan 'n lekker guacamole maak.
Dit kan tog nie so moeilik wees nie? Gooi net sout, peper en sweet & sour sous by!
Ek is natuurlik dadelik spyt oor die waatlemoen wat ek hier aangebring het. Dit vat omtrent 'n halfuur om die ding opgesny te kry.
Stupid! Gelukkig het ek nie dieselfde fout met 'n pampoen gemaak nie – ek het maar duurder betaal vir gesnyde stukke.
Daar is nog net broccoli en blomkool oor. Die wit en groen korreltjies laat my dink aan Tim Noakes se banting rys.
Hy sal hom wat verbeel!
Dalk moet ek van die broccoli-blomkool puree apart hou en by spinasie sit, dan kan ek sommer 'n lekker hoop groente in die stew wegsteek?
Ek gooi sommer van die eiervrug en spinasie by twee van die banting nommers en 'n stuk tofu, wat dit ookal is! 'Powerfood' by 'n stew!
'n Hele Vrydag oggend, ek kon 'n hele beer gehekel het!
"Aardverwarming in die vrieskas"
Ek kyk trots na die pakkies in die vrieskas! Dit is 'n week later en ek kan eenvoudig nie aan 'n enkele ding dink om met enige van die pakkies te maak nie?
Maar ek is tog so bly oor die verskriklike duur blender.
Die wortelslaai was 'n wenner by Vrydag se braai … ek kan egter met redelike sekerheid sê dat guacamole met ontvriesde advokadopeer nie 'n wenresep is nie: geen hoeveelheid sout, peper of sweet & sour sous sal dit in 'n doopsous verander nie.
Aaaahhhhh – maar ek kan mos smoothies maak!
Ek besluit om smoothie te maak! Die vrieskas maak nou al 'n week lank nie meer ys nie, so ek gaan die smoothie in die duur blender maak met vrugte alleen, geen ys nie! Ek het die 'landlord' laat weet, maar hy wag gewoonlik minimum 2 weke voordat enige van my probleme een van sy probleme word! Almal weet tog 'n smoothie kort YS!
Mmmm … baie vreemd. Waatlemoen kan nie vries nie en drup rooi op die pakke gevriesde groente, nie pienk nie? Genade, die lemoen is ook pap, asof ek dit nou net in die vrieskas gedruk nie.
Iets is nie reg nie …
Ek kyk vir die vrieskas.
Die vrieskas kyk vir my … of sal ek sê LEK vir my.
Nie een van my hardewerk-grootmaak-kook-gevriesde-groente&vrugte-sakkies is gevries nie?
Die vrieskas maak nie meer ys nie?
Die waatlemoen lek nie rooi nie, dit is die vleis wat ontvries!
DAAR IS AARDVERWARMING IN ONS VRIESKAS … !!!!!!!!!
Ek kan dit net nie glo nie! Ek het 'n hele Vrydag oggend spandeer om alles op te sny en te verpak en hier lê dit soos pakkies slush-puppy en wobble in die vrieskas! Selfs die vrieskas het my kosvoorbereidings verwerp!? Hoe kon ek dit gemis het? Ek moes meer die vrieskas oopgemaak het, 'n intiemer verhouding met my vrieskas gekoester het.
Die Landlord is – soos altyd – gladnie haastig om die probleem op te los nie en niemand het plek vir my slushies en wobblies in hul vrieskas nie. Dit wil voorkom of die klipharde lewelose pakkies almal 'n hartklop ontwikkel en binnekort gaan daar varkies, beeste en 'n afkophoender in die kombuis rondhardloop! Ek kan dit skaars waag om die vrieskas nou oop te maak uit vrees dat hulle om 'n laaste ysgletser sal sit en SlushPuppies drink.
Vier dae later kom Suresh eers hier aangery asof hy op 'n Sondagmiddag uitstappie gaan. Geen haas nie! Die gaslekkasie blykbaar nie vir hom gevaarlik om in te asem nie, WANT HY BLY NIE HIER NIE!!
"Die Vrieskas Begrafnis"
Nou ja, dit is dan met spyt dat ek julle moet meëdeel … dat daar geen oorlewendes in die vrieskas was nie. Aardverwarming het die hele vrieskas meegesleur en hul oorblyfsels is per swart sakke in 'n stoet afgevoer ashoop toe.
'n Nadoodse ondersoek wys dat die slagpale en aardverwarming bygedra het tot hul afsterwe, asook Slush-vergiftiging – wat dit ookal beteken!
'n Gaslekkasie is bitter gevaarlik en bring die vrot kwessies van die wêreld tot in jou huis. Aardverwarming en gaslekkasies loop hand aan hand en niemand moet jou anders probeer oortuig nie.
Vandag lui die tafelgebed niks anders as "Vergewe die hande wat die kos voorberei het nie".
Die skrif is aan die muur. Ek sukkel om die verliese te verwerk, kry nagmerries van potte en houtlepels wat my aanval. Dit is tyd om 'n besluit te maak!
VANDAG DAGVAAR EK DIE KOMBUIS VIR 'N EGSKEIDING!
Lyf kry die potte, ek kry die duur blender. Ek wonder … is die blender nie eintlik uitsluitlik vir smoothies nie … ?
Ek hou die stoompot vir wanneer my Ma kom kuier, Lyf moet die braaier skoonhou vir daaglikse, toekomstige gebruik.
Die spesirykas is nou Lyf se probleem, ek handteer slegs die melk, 'whey powder' en 'protein shakes'. Ek hoop dit bevat genoeg vitamines en minerale, want dit is my menu vir ontbyt en aandetes van vandag af.
Ag, die eierpan en die snackwichtoatster kan ook in my kas kom, daar is plek langs die blender.
Totsiens Kombuis. Totsiens potte. Totsiens lepels en ander 'stuff' waarmee mens kosmaak …
HALLLOOO duur en 'fancy' blender … en winkel wat gekookte etes verkoop!
Vir regte egte resepte – https://notsoskinnycook.com/author/notsoskinnycook21/
Kategorieëafrikaans is lekker, Fiksie Sleutelwoordehttps://notsoskinnycook.com/author/notsoskinnycook21/
3 Replies to "Aardverwarming in die Vrieskas"
November 15, 2019 om 9:48 vm
Ek het nou lekker gelag hoor! 😘 🌸😜
November 15, 2019 om 10:13 vm
My ou sussie, ek het nog nooit van iemand gehoor wat attempt om 'n komkommer te blend en te vries vir enige benarre rede nie. Maar ons is nog lief vir jou.
November 19, 2019 om 7:54 nm
Hoor hier, ek het nou lekker gelees. 😁 My man het 'n groentetuin en ek het juis gister so gestaan en groente verwerk. Ek slaan dood neer as my vrieskas nie saamwerk nie.